
Az Újpesten őshonos homoktövis-állomány molekuláris jellemzése

A homoktövis (Hippophaë rhamnoides L.) kertészeti felhasználhatósága sokrétű: gyümölcstermőnövényként, gyógynövényként, dísznövényként és talajjavító növényként egyaránt ismert. A megnövekedett igényeknek megfelelően nemesített fajtáit egyre nagyobb területen termesztik, természetes állományai egyre nagyobb figyelmet kapnak.
Homoktövisfajták esetében eddig még nem közöltek molekuláris markerezésen alapuló adatokat. Az eddigi homoktövisfajokra kifejlesztett mikroszatellit markereket felhasználva 13 sikerrel termesztett fajtát vizsgáltunk. A hét lókuszban összesen 53 allélt azonosítottunk, ez átlagban 7,5 allél lókuszonként. A lókuszok eredményei alapján a kapott fragmentumméretekkel a 13 fajta mindegyike egyedi DNS-ujjlenyomattal azonosítható volt.
Magyarországon, Budapest egyik legjelentősebb természeti értékeként, Újpesten található az egyedüli őshonos homoktövis-állomány. Célunk a populáció genetikai jellemzése volt a jól működő SSR-markerek, valamint a kalkon-szintáz enzimet kódoló gén variablitása alapján, illetve a populáció egyedeinek ivararány-meghatározása specifikus markerek segítségével. A Hr01 és a Hr02 lókuszokban 3, a Hr03 lókusz esetében 5, Hr06, HrMS12, HrMS003 lókuszokban 2 allélt detektáltunk. A SCAR-marker alapján a termős egyedek aránya a porzósokhoz viszonyítva 1:1,42.
Az SSR-analízis, valamint a szekvenciaadatok egyértelműen bizonyítják, hogy a természetvédelmi állomány teljesen homogén, alacsony genetikai variabilitású. Ez annak köszönhető, hogy az élőhely degradációja és a környezeti stressz növekedése miatt csak néhány toleránsabb növény alapvetően gyökérsarjakkal szaporodott el a területen. Eredményeinket és a terület erdőtörténeti korszakait figyelembe véve az állomány feltehetően reliktumpopulációnak tekinthető.
Ennek tükrében a terület rehabilitációjának folytatása és értékmegőrzése mindenképpen aktuális feladat, mivel a homoktövis hazai természetes előfordulása rendkívüli botanikai értéket képvisel, melynek megóvása kiemelt cél kell, hogy legyen. 



